**ПРАВИЛА**  
**ЗА РАЗГЛЕЖДАНЕ НА ПРЕДЛОЖЕНИЯ, ЖАЛБИ И СИГНАЛИ ОТ СТУДЕНТИ И ПРЕПОДАВАТЕЛИ НА ЮФ**

**І. Ред и условия за разглеждане на предложения**

Чл. 1. (1) Студентите могат да подават писмени предложения за промени в учебния план и/или графика за учебната натовареност. Предложенията се подават чрез Факултетния студентски съвет на ЮФ до деканата.

(2) Предложения за промени в учебния план и/или графика за учебната натовареност могат да бъдат подавани и от най-малко 50 студента до деканата.

(3) Предложенията направени по реда на чл.1, ал.1 и ал. 2 се обсъждат в разумен срок от Декански съвет и/или Комисия по качеството на ЮФ, а при необходимост се внасят за разглеждане от ФС.

Чл. 2. Предложения на студенти от текущ характер се обсъждат с деканското ръководство в рамките на обявеното приемно време. За резултатите от срещата при необходимост се изготвя протокол.

**ІІ. Ред и условия за разглеждане на жалби и сигнали**

Чл. 4. (1) Студентите могат да подават писмени и неанонимни жалби и сигнали във връзка с начина на провеждане на учебните занятия и изпити.

(2) Студентите могат да подават писмени и неанонимни оплаквания във връзка с оценяването им на семестриални и държавни изпити, а когато изпитите са писмени – да поискат да се запознаят с мотивите за оценяването им.

Чл. 5. (1) Жалбите и сигналите се депозират в деканата и се разпределят за становище по компетентност до съответния ръководител на катедра или на Комисията по качество на ЮФ.

(2) При необходимост от по-обстойно разследване и при подадени групови жалби и сигнали, с оплаквания от некоректно по­ве­дение в разрез с общоприетите морални и етични академични норми или случаи на корупция, Комисията по качество на ЮФ може да инициира специално ан­кетно проучване за установяване на реалната ситуация. Резултатите от анкетата се докладват на ДС и ФС.

(3) При разглеждането на жалбите и сигналите задължително се изискват писмени обяснения от преподавателя, срещу когото е оплакването.

(4) Жалбите и сигналите се разглеждат от ръководството в срок до 10 работни дни от депозирането им, а в случаите по ал. 2 след представяне на резултатите от анкетното проучване.

(5) За резултатите от проверката по жалбите и сигналите се изготвя протокол, който се довежда до знанието на студента, а в случаите на констатирани дисциплинарни нарушения се изготвя доклад до Ректора на ПУ.

Чл. 6. (1) Преподавателите могат да подават в деканата писмени жалби и/или сигнали срещу студенти за случаи на академични измами по време на учебни занятия и изпитни сесии.

(2) За академични измами по смисъла на (1) се смятат:

т. 1. преписване или опит за преписване по време на изпити, контролни и текущи тес­тове за проверка на знанията и уменията на студента, включително и чрез използване на непозволени средства и комуникации чрез използване на интернет, мобилни и други устройства, за подсказване и ползване на чужда помощ от друг по време на изпит;

т. 2. представяне като свои на чужди писмени работи, проекти, курсови работи, реферати и друг тип домашни задания, със или без съгласието на техния автор, вкл. представяне на работи, преведени от чужди езици или взаимствани от интернет;

(3) В случаите по т. 1 преподавателят може да отстрани студента от изпит, като отбележи в изпитния протокол, че изпитът се анулира или да проведе допълнително устно препитване, вторичен изпит и др. за установяване на реалните знания на студента.

(4) За избягване на съмнения за неправилно отстраняване от изпит или умишлено поставяне на незаслужени оцен­ки на студенти, всички семестриални изпити се провеждат от комисия от  поне двама преподаватели, определени с решение на КС.

Чл. 7. Жалби и сигнали за конфликти между студенти и преподаватели, както и между преподаватели по повод учебната и научноизследователска дейност, други преподаватели и служители на ПУ се отнасят към Комисията по етика на ПУ.

Чл. 8. Жалби и сигнали срещу преподаватели и студенти, в които се съдържат данни, водещи до съмнение за извършени престъпления по НК (документни престъпления, подкуп, плагиатство и др.) се изпращат своевеременно на съответните компетентни органи.

***Настоящите правила са приети с решение на Факултетния съвет на Юридическия факултет – Протокол № 51 от 24. 03. 2017 г. и влизат в сила от тази дата.***